9,00 €
Dostupné
Krátky popis:
Výberom z prekladovej tvorby Miroslava Válka otvára vydavateľstvo Slovenský spisovateľ novú edíciu, edíciu Básnický preklad. Táto edícia — a je to výsadou iba prekladovej literatúry — predstavuje na rozdiel od pôvodnej literatúry dvojnásobnú umeleckú hodnotu: jednak hodnotu prekladaného básnického diela, ktorá existuje nezávisle od prekladu a je jeho konštantnou, i keď nie nemennou hodnotou, jednak hodnotu prekladateľskú, spočívajúcu v básnickom zvládnutí umeleckej predlohy originálu, čiže jeho aktuálnu a premenlivú hodnotu.
Z úvodu Viktora Kochola
Prekladanie poézie má naozaj povahu pôvodnej tvorby. Často prekladateľ, ak je aj básnikom, obetuje prekladu: nápad, rým, metaforu, slovnú hru a pod. Už sa mi stalo, že som autorovi, ktorého som prekladal, závidel to, čo som mu dal "z vlastnej zásoby", a tak som niekedy darované bral späť a opäť vracal do prekladu a zasa som sa ľutoval a hľadal som niečo iného, aby to, čo je moje, zostalo pre vlastnú poéziu — ale napokon vždy rozhodne, či to, čo dávate, zodpovedá zmyslu a poetike prekladaného básnika. A zaiste som z prekladaných autorov aj niečo prevzal, modifikoval a použil vo vlastnej básni, ani o tom nevediac. Je to napokon prirodzené a logické, pretože básnik prekladá básnika, ale cez seba samého. Treba sa vyvarovať pokušenia urobiť niečo "za básnika", nech by sme videli sebalákavejšie možnosti. Dobrého básnika netreba "vylepšovať". A zlých by sme nemali prekladať.
Miroslav Válek